Mr. Know It All

Mr. Know It All», ամերիկացի փոփ երգչուհի Քելլի Քլարկսոնի Stronger հինգերորդ ստուդիական ալբոմի առաջին սինգլը։ Երգի հեղինակներն էին Բրայան Սիլզը, Էսթեր Դինը, Բրեթ Ջեյմը և Դանթե Ջոնսը։ Երգը տարբերվում է Քլարկսոնի նախորդ աշխատանքներից. երգչուհին իր «վոկալը» բնութագրել է որպես «կոպիտ», քանի որ ձայնագրության հեղինակները և պրոդյուսերները ցանկանում էին հնչողությունը պահել համերգային կենդանի կատարմանը նման։ Երգի պրեմիերան տեղի է ունեցել 2011 թվականի օգոստոսի 30-ին։ Սեպտեմբերի 5-ին սինգլը վաճառքի է ներկայացվել համացանցում։

Քննադատություն 
Երգը «Mr. Know It All» երաժշտական ​​քննադատների կողմից ստացել է ինչպես դրական, այնպես էլ չեզոք արձագանքներ։ MTV News հեռուստածրագրում նշվել է, որ երգը Քլարկսոնի տիպիկ աշխատանքն է` նպատակաուղղված ու հանդուգն կոմպոզիցիա՝ ուժեղ մեղեդով ու կրկներգով, ինչպես նաև նկատվել է, որ այն պարունակում է R&B-ի տարրեր, որոնք բացահայտում են երգչուհու վոկալային տաղանդի նոր կողմերը, և առկա է որոշակի հեռացում երգչուհու համար ավանդական փոփ ռոք ոճից։ Billboard-ը  նշել է, որ երգի տեքստը մնում է համարձակ և հավակնոտ, ինչպես Քլարկսոնի նախորդ աշխատանքներում, բայց երաժշտական ​​բաղադրիչը ավելի մեղմ է դարձել։ About.com-ը երգին տվել է 5-ից 4,5 միավոր և նշել «թերագնահատված վոկալը, որը կատարալեապես փոխանցում է բոլոր երանգները» և «ուժեղ» տեքստը։ Նույն գրախոսությունում ասվել է, որ «Mr. Know It All» երգը 2011 թվականի փոփ ոճով կանացի վոկալիի լավագույն օրինակներից մեկն է։

Բազմաթիվ արձագանքներում (օրինակ՝ Rolling Stone ամսագրի) նշվում է կրկներգի նմանությունը Բրունո Մարսի «Just the Way You Are» երգի հետ։ Popdust կայքը սրել է այդ հարցն ու հայտարարել, որ այդ դեպքը նման է նրան, որ տեղի է ունեցել Քլարկսոնի ու նրա «Already Gone» երգի հետ, որը խիստ նման էր Բեյոնսեի «Halo» երգին, սակայն այն ժամանակ երգերի հեղինակը նույն մարդն էր (Ռայան Թեդեր), իսկ «Mr. Know It All» երգի հեղինակներն ընդհանուր ոչինչ չունեն Բրունո Մարսի ու The Smeezingtons-ի հետ. գրախոսականում եզրակացվում է, որ մեղավորը երգի հեղինակներն են, այլ ոչ թե երգչուհին։

Տեսահոլովակ 
Տեսահոլովակը նկարահանվել է 2011 թվականի օգոստոսի 25-ին ռեժիսոր Ջասթին Ֆրենսիսի կողմից։ Տեսահոլովակի հիմնական գաղափարն է դարձել բազմազանության հայեցակարգը, իսկ երգի հիմնական ուղերձն է՝ «դուք ոչինչ չգիտեք իմ մասին»։ Հոլովակում ցուցադրվում են պատին փակցված զանազան թերթերից կտրված հատվածներ, որոնցում ներկայացված են տարբեր բամբասանքների Քլարքսոնի մասին, որ վերաբերում են հովանավորների հետ վեճերին, երգերի՝ անօրինական կերպով համացանցում հայտնվելուն, երգչուհու ավելորդ քաշին և այլն։ Տեսահոլովակում Քելլի Քլարքսոնը փորձում է ցույց տալ, որ իրականում ոչ ոք չգիտի ճշմարտությունը, իսկ այդ բամբասանքները ծիծաղելի են։ Տեսահոլովակում Քելլի Քլարկսոնը կարդում է հոդված իր մի քանի երգերի՝ համացանցում հայտնվելու մասին. դա իրականում տեղի է ունեցել 2011 թվականի հուլիսին, երբ նրա նոր ալբոմի մի քանի դեմոձայնագրություններ հայտնվել էին համացանցում։ Entertainment Weekly հրատարակությունը նշել է, որ երգն ինքնին պատմում է ապատեղեկատվություն ստացած մի մարդու մասին, իսկ տեսահոլովակն արծարծում է ավելի լայն թեմա՝ կեղծ տեղեկատվության տարածումը զանգվածային լրատվամիջոցներով և բլոգոլորտում։ Hollywood.com-ը կարծում է, որ երգի ու տեսահոլովակի հիմնական նպատակն իր անկախությունը պաշտպանելն է։ Տեսահոլովակի պրեմիերան կայացել է VEVO ալիքում 2011 թվականի սեպտեմբերի 26-ին։

Կենդանի կատարումներ 
Քելլի Քլարկսոնը «Mr. Know It All» երգով առաջին անգամ ելույթ է ունեցել Բեռլինում կայացած Stars for Free փառատոնում 2011 թվականի սեպտեմբերի 10-ին։ Սեպտեմբերի 20-ին նա կատարել է երգը Ջեյ Լենոյի The Tonight Show With Jay Leno շոուում, իսկ սեպտեմբերի 22-ին՝ Էլեն Դեջեներեսի հեռուստաշոուում։ 2011 թվականի սեպտեմբերի 23-ին նա կատարել է երգը Լաս Վեգասում կայացած iHeartRadio փառատոնում, իսկ սեպտեմբերի 28-ին՝ ավստրալիական The X Factor Australia երաժշտական շոուում։ 2011 թվականի հոկտեմբերի 2-ին Քլարկսոնը կատարել է «Mr. Know It All» երգը Ռեգբիի ազգային լիգայի եզրափակչի ժամանակ «Ավստրալիա» մարզադաշտում։

Երգացանկ 
Թվային ներբեռնում

CD սինգլ

Հիթ-շքերթ 
«Mr. Know It All» երգը Billboard Adult Pop Songs հիթ-շքերթում իր նորամուտը կատարել է 30-րդ հորիզոնականում։ Սեպտեմբերի 15-ին երգն ընդգրկվել է Billboard Hot 100 հիթ-շքերթում՝ զբաղեցնելով 18-րդ հորիզոնականը; «Mr Know It All» երգը Հարավային Կորեայի թվային ներբեռնումների հիթ-շքերթում իր նորամուտը կատարել է առաջին հորիզոնականում։

Թողարկումների ժամանակագրություն

Ծանոթագրություններ 

Քելլի Քլարկսոնի երգեր